Падчас нейкай хатняй гульні я штурхануў сваю сяброўку-суседку і яна павалілася на ложак. Я ж, нечакана нават для сябе, накінуўся на яе і, схапіўшы за плечы, стаў трэсці-шкуматаць. Не ведаю, што я імітаваў, але пры гэтым адчуў нейкае бурлівае, некантраляванае ўзрушэнне, а за ім раптоўны прыліў асалоды, якая хутка скончылася абыякавасцю і супакаеннем. Толькі праз колькі год я зразумеў, што гэта было перажыванне нявіннага дзіцячага аргазму. За ім прыйшло падазрэнне, што паміж мужчынамі і жанчынамі не ўсё так “чыста”, што ёсць нейкая тайна, пра якую дарослыя нам не кажуць. І сапраўды, старэйшыя сябры-пяцікласнікі расказвалі, што настаўніца фізкультуры часта зачыняецца з фізруком у кабінеце, дзе яны быццам бы “ібутса”. Сэнс патаемнага слоўца толкам ніхто патлумачыць не мог, і я доўга не даваў веры хлопцавым прыдумкам. Хіба гэта можа быць праўдай, калі ў нас дома пра такое ніколі не казалі?..